ત્યાંથી વરઘોડો વાસમાં રવાના થાય. આગળ જતાં વરરાજા પોતાના જોડા ઉતારીને કુળદેવીને પગે લાગે અને પછી સવારી કરે ઘોડી ઉપર. એની પાછળ ગામની વહુવારુઓ અને કુંવાસીઓ ગાણાંની ઠોરંમઠોર ચલાવતી વોય. આગળ મોટિયાઈડા હાથમાં ઉઘાડી તલવારો લઈને આવી જાય મેદાનમાં. ઢોલીઓ મશગૂલ બની જાય. શૂરવીરતા ચડાવતો ઢોલ વગાડવામાં અને પછી, પછી તો સામસામે ટકરાવા માંડે તલવારો, કોઈ મોટિયાડો તો બે હાથમાં બે તલવારો લઈને ફેરવતો વોય ઝપાટાબંધ !